Banca Angliei este optimistă cu privire la perspectivele inflației, deschizând calea pentru reducerea dobânzilor
Banca Angliei (BoE) a lăsat joi neschimbată dobânda sa cheie, dar s-a declarat încrezătoare în ceea ce privește perspectivele inflației iar guvernatorul Andrew Bailey a semnalat că este posibil ca ratele dobânzilor să scadă în curând, transmite agenția Reuters.
„Este probabil să reducem ratele în următoarele trimestre, poate mai mult decât se așteaptă piețele”, a declarat Andrew Bailey într-o conferință de presă.
„Să fim clari: o reducere a ratei în iunie nu este nici exclusă, nici consfințită”, a adăugat el.
Joi, banca centrală și-a menținut principala rată cheie la 5,25%, cel mai ridicat nivel din ultimii 15 ani, 7 membri ai Consiliului de politică monetară votând în favoarea menținerii ratelor neschimbate, față de 2 în favoarea reducerii ratelor la 5%.
„Avem nevoie de mai multe dovezi că inflația va rămâne la un nivel scăzut înainte de a putea reduce ratele. Sunt încrezător că lucrurile se îndreaptă în direcția corectă”, a declarat Andrew Bailey, citat în comunicatul emis de BoE.
În proiecțiile sale economice actualizate, BoE se așteaptă ca inflația să scadă la 2,6% peste un an, față de prognoza de 2,8% din februarie.
Peste doi ani, inflația ar urma să scadă la 1,9%, față de 2,3% anterior, iar peste trei ani la 1,6%, față de 1,9% prognozat în februarie.
Previziunile de creștere pentru Marea Britanie au fost revizuite ușor în creștere, la 0,5% în 2024, de la 0,25% preconizat în februarie.
Aceste noi date vor încuraja traderii să parieze pe noi reduceri de dobândă din partea BoE, piețele monetare estimând o probabilitate de 50% ca instituția să își relaxeze politica la următoarea ședință din iunie.
Lira sterlină s-a depreciat ușor după anunțul BoE, pierzând până la 0,4% în raport cu dolarul, atingând un minim al ultimelor două săptămâni de 1,2446. Până la ora 12:40 GMT, lira sterlină și-a șters pierderile și se tranzacționa la 1,2505 dolari.
FTSE a crescut cu 0,4%, atingând un record al ședinței de 8.394,01 puncte.
Donează lunar pentru susținerea proiectului G4Media
Donează suma dorită pentru susținerea proiectului G4Media
CONT LEI: RO89RZBR0000060019874867
Deschis la Raiffeisen Bank